DA Den Europæiske Unions Tidende C 326/11

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 326/09

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»QUESO DE MURCIA AL VINO«

EF-Nr.: ES-PDO-0105-01061-12.11.2012

BGB ( ) BOB ( X )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse —  Geografisk område — ☒ Bevis for oprindelse — ☒ Produktionsmetode — ☒ Tilknytning — ☒ Mærkning — ☒ Krav i nationale bestemmelser —  Andet (angives nærmere)

2. Type ændring

— ☒ Ændring af enhedsdokument eller resuméark —  Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger

3. Ændringer

Indledning

Varespecifikationen for den beskyttede oprindelsesbetegnelse »Queso de Murcia« er blevet adskilt fra specifikationen for den beskyttede oprindelsesbetegnelse »Queso de Murcia al vino«. Den tekst, der ikke vedrører den pågældende betegnelse (»Queso de Murcia al vino«) udgår af den nye varespecifikation.

De foretagne ændringer og grundene hertil fremgår af nedenstående.

Varebeskrivelse

— Råvare: mælk — Kravene vedrørende kimtal og tilstedeværelse af farmakologisk aktive stoffer er blevet tilpasset kravene i gældende lovgivning. — Henvisningen til de egenskaber, mælkens bestanddele skal udvise »på gården«, udgår, eftersom de opstillede krav skal overholdes af den mælk, der skal anvendes som råvare til produktion af beskyttede oste, og disse krav skal overholdes til enhver tid, uanset om mælken befinder sig på gården eller på osterierne. — Mælkens laveste fedtindhold reduceres fra 5 % til 4,7 %. Fedtindholdet i mælken fra geder af racen Murciano-Granadina fra husdyrbrug i Murcia-regionen i Granada falder gradvist i årets første seks måneder og når sit laveste niveau (4,7 %) i juli. Mælkeproduktionen på de 176 gedehold, som er opført i reguleringsorganets register over husdyrbrug, steg til 17 914 841 liter i 2012. Kun 3 127 613 liter heraf bruges til fremstilling af ost med den beskyttede oprindelsesbetegnelse, under forudsætning af at prøver viser, at mælken har et fedtindhold på mindst 5 %, jf. kravet i den oprindelige varespecifikation. Denne ændring foreslås ud fra et fremtidigt scenarie, idet det forventes, at de senere års vedvarende stigning i produktionen af denne type ost vil kræve øgede mængder mælk fra disse husdyrbrug. Derudover skal det nævnes, at der i den oprindelige varespecifikation fastsættes et krav om et fedtindhold på mindst 5 %, men dette er det gennemsnitlige tal for denne gederace set over et helt år. Det er et meget generisk tal, og det kan bekræftes, at det hverken beskriver eller tager hensyn til fedtindholdets cykliske udvikling, der normalt kan nå ned på minimumsværdier, som ligger tæt på det tal, der anføres i denne ansøgning om ændring. — Syreindholdet måles udelukkende efter pH-værdien, da dette er mere nøjagtigt end måling i Dornic-grader.

— Færdigt produkt Ostene er blevet gjort større for at efterkomme den nye efterspørgsel på markedet. I denne forbindelse er der blevet foretaget en ny analyse med henblik på at finde den nedre og øvre grænse for de nye markedsførte produkter (ved hjælp af de nye parametre i punkt E i den nye varespecifikation »Produktionsmetode«), som viste, at de fysiske, kemiske og organoleptiske karakteristika i den oprindelige varespecifikation overholdes.

Fysiske karakteristika

Den nye varespecifikation indeholder følgende krav som følge af tilpasningen til de nye tilladte størrelser:

— Vægt: fra 300 g til 2,6 kg.

— Største diameter: 190 mm.

— Største højde: 100 mm.

— Forhold diameter/højde: mindst 1,5-højst 2,2.

Disse karakteristika resumerer og forenkler oplysningerne i den oprindelige varespecifikation. De fastsætter den største diameter og højde for ostestykkerne og indfører et forhold mellem diameter og højde for at sikre ostenes proportionalitet.

Det beskrevne forhold mellem diameter og højde (1,5-2,2) stammer endvidere fra forholdet mellem mindste og største højde (7-9 cm) og diameteren (12-18 cm) i den oprindelige varespecifikation. Dette forhold sikrer, at osten bevarer sin oprindelige form, uanset hvilken formstørrelse de enkelte osterier anvender, forudsat at den vejer mellem 300 g og 2 600 g.

Der vedlægges en undersøgelse fra universitetet i Murcia (vurderingsrapport om de foreslåede ændringer af den murcianske BOB-vinosts fysiske karakteristika), i hvilken det konkluderes, at de nye størrelser bevarer de oprindelige kemiske og organoleptiske karakteristika.

Organoleptiske karakteristika

Afsnittet om organoleptiske karakteristika er blevet udvidet med en mere detaljeret beskrivelse af skorpe og masse.

Den nye varespecifikation er blevet udvidet og ændret med følgende beskrivelse:

SKORPE: — Konsistens: fast. — Farve: rødbrun-violet. — Udseende: glat skorpe (uden aftryk), fin og uden revner, lige eller let buede sider.

MASSE: — Konsistens: fast og elastisk. — Tekstur: ensartet, cremet, blød og uden korn. — Udseende/struktur: massen kan være uden huller eller med huller af mekanisk oprindelse. — Farve: mat hvid med nuancer fra elfenbensfarvet til gulbrun i de mest modnede stykker. — Aroma: gennemsnitlig til lav intensitet. Mælke- og dyreagtige (ged)noter. Duften af rødvin eller vinkælder kan spores i skorpens yderste lag. — Smag: lav til middel intensitet, men vedvarende. Gennemsnitlig syrlighed og salte basisnoter. Kan have noter af friske mælkeagtige aromaer (gedemælk, fløde/smør). Syrligheden mindskes med alderen, mens saltheden og aromaen bliver stærkere.

Bevis for, at produktet har oprindelse i området

Nedenstående krav er blevet indført for til enhver tid at beskytte produktets oprindelse:

»Osterierne skal have produktionssystemer, der forhindrer, at produktet blandes med andre produkter«.

På samme måde skal produktet i modnings- og lagringslokalerne være behørigt mærket og holdes adskilt fra andre oste, der ikke er omfattet af denne beskyttede oprindelsesbetegnelse.

Der henvises til mængden af kontroletiketter, som anvendes af de osteproducerende virksomheder baseret på mængden og størrelsen af den producerede ost samt de formater, den sælges i (hel ost, portioner, skiveskåret og revet).

Beskrivelse af produktionsmetoden

Varespecifikationen for den beskyttede oprindelsesbetegnelse »Queso de Murcia al vino« fastlægger med udgangspunkt i den etablerede racestandard de morfologiske krav, som hungederne af Murciana-race skal overholde, når deres mælk skal anvendes til produktion af oste, som er omfattet af denne betegnelse. På tidspunktet for den oprindelige varespecifikations udarbejdelse blev der ikke taget hensyn til genetisk drift, hvilket gør det nødvendigt at indføre en ændring i den nye varespecifikation, som tillader 3 % morfologiske defekter i dyr af Murciana-racen som følge af genetisk drift.

Ændringer, som giver en mere detaljeret beskrivelse af produktionsmetoden

— Begrænsningen af malkehyppigheden til en gang om dagen udgår. Dette skyldes de teknologiske fremskridt, der er blevet gjort inden for malkeudstyr og mælkekvalitetskontrolsystemer i de senere år, som betyder, at disse geder kan malkes to gange om dagen ligesom alle andre mælkeproducerende gede- og fåreracer.

— Der er føjet en beskrivelse af valleudskillelsesfasen til ostemassebearbejdningsfasen med henblik på at beskrive bearbejdningsmetoden nærmere. Følgende afsnit er indsat: »Når ostemassen er bearbejdet, udskilles den opståede valle, hvorefter ostemassen er klar til formning«.

Ordet »passende« udgår fra henvisningen til ostemassens konsistens, da der ikke er tale om et specifikt krav.

— De mulige måder, hvorpå ostemassen kan puttes i formene, er blevet fastlagt: »manuelt eller mekanisk«.

— Der er tilføjet et afsnit om udtagning af osten fra formen med henblik på at give en mere detaljeret beskrivelse af processen: »Udtagning af osten fra formen. Når den tid, det tager at presse ostemassen, er gået, tages ostene ud af formene.«

— Modningsfasen afgrænser sammen med vende- og vaskefasen perioden for ostens nedsænkning i vinbad under modning. Den fastsætter endvidere mindstetiden for modning af stykker på 500 g eller mindre til 30 dage.

— I modningsfasen nedsænkes den murcianske vinost i et bad af rødvin, som er produceret i Murcia-regionen, og som er omfattet af nogle af regionens anerkendte geografiske betegnelser, herunder Monastrell-vinen, der er områdets mest repræsentative og karakteristiske vin. Ifølge en gennemgang af forskellige litterære kilder er disse vine kendetegnet ved deres stærke farve, generelt en intens rød-lilla farve med et violet skær, og deres høje indhold af kemiske bestanddele såsom tanniner, polyphenoler og anthocyaniner, som i sidste ende giver osteskorpen dens karakteristiske farve og smag. Henvisningen til »doble pasta« i varespecifikationen udgår, da dette kendetegn ikke er defineret eller karakteriseret i den relevante lovgivning. I praksis regulerer de enkelte osterier antallet af vinbade, den tid, ostene tilbringer i badene, og den hyppighed, hvormed vinen skiftes, idet de empirisk søger at optimere kombinationen af disse faktorer for at opnå det ønskede resultat med hensyn til skorpens farve og aroma i henhold til varespecifikationens krav.

Ændringer vedrørende produktionsmetoden

— Henvisningen til, at mælken filtreres, udgår, da det aktuelle malkesystem omfatter et filter, hvilket gør denne fase overflødig. Det samme gælder mælk, der overføres til og lagres i en tank og efterfølgende pasteuriseres, da tankene og pasteuriseringsudstyret er forsynet med filtre til fjernelse af urenheder i mælken.

— Koaguleringstiden nedsættes fra 40 til 60 minutter til 30 til 60 minutter. Grunden hertil er: — at der findes nye typer osteløbe på markedet med forskellig intensitet og mere aktive gærarter. — at de små ændringer i mælkens sammensætning (fedt- og proteinindhold) afhænger af punktet på laktationskurven, da mælken blev produceret.

— I fasen med skæring af ostemassen udgår angivelsen af størrelsen på de ostekorn, der opstår ved skæringen, da dette betragtes som et kriterium, som de enkelte virksomheder bør fastsætte afhængigt af deres fremstillingsproces. Under alle omstændigheder skal slutproduktet opfylde de krav, der opstilles i varespecifikationen.

— Presningstiden nedsættes fra 2 til 4 timer til 1 til 4 timer. Grunden hertil er, at de nye og mindre ostestørrelser kræver kortere presningstid.

— Kravet om en saltkoncentration på højst 20° Bé udgår. Det tidsrum, i hvilket produktet befinder sig i saltopløsningen, fastholdes, og operatøren fastsætter frit opløsningens koncentration, under forudsætning af at slutproduktet opfylder kravene i varespecifikationen.

— Modningslokalernes relative luftfugtighed er blevet tilpasset de nuværende arbejdsmetoder og er blevet ændret fra mindst 80 % til 70-90 %, uden at dette berører de krav, der stilles til slutprodukterne i varespecifikationen.

Ændringer i overensstemmelse med gældende lovgivning

— Opbevaringstemperaturen og systemerne til indsamling og transport af mælken skal overholde kravene i den relevante lovgivning (transport i køletankbiler, og temperaturen i tanken skal være ≤ 6 °C).

— De enzymer, der anvendes i ostemassen, skal ikke længere være accepteret af kontrolinstansen, men skal overholde den relevante lovgivning (godkendelsesnummer og certificeret til brug i fødevarer).

— De forskellige forme, der findes på markedet, og som er tilladt i henhold til den relevante lovgivning (godkendelsesnummer og certificeret til brug i fødevarer), kan anvendes uden kontrolinstansens forudgående godkendelse, under forudsætning af at de har en passende størrelse, så ostene har den fastlagte form og vægt samt de fastlagte dimensioner efter modning.

Tilknytning

Nogle af aspekterne i forbindelse med og afsnittene om det geografiske områdes egenart er blevet gjort klarere og kortere.

Afsnit a) om historien i den oprindelige varespecifikation er blevet ajourført, og nogle afsnit, som kun henviste til frisk eller modnet murciansk ost, udgår, herunder:

»I hele Murcia-regionen har der været tradition for hjemmefremstilling af frisk gedeost« osv.

Nogle oplysninger, der nu er forældede, eller som blot beskriver forholdene i sektoren på tidspunktet for den første registreringsansøgnings indgivelse, udgår ligeledes:

»som nu går under betegnelsen Acrimur og omfatter 54 murcianske husdyravlere, har ansvaret for bedriftsregisteret for racen, for racens opretholdelse og for mælkekontrollen via Núcleo (Nucleomur)«.

»og inden 2000 vil der dertil komme to nye osterier med en kapacitet på 1 000 l/dag, som for øjeblikket er under opførelse«.

»De oste, som beskyttelsesansøgningen vedrører, var reguleret ved ministeriet for landbrug, husdyravl og fiskeris bekendtgørelse af 11. juni 1990 om specifik regulering af gedeoste, som er omfattet af betegnelsen »Producto de Calidad de Murcia« [murciansk kvalitetsprodukt]. Da der var behov for en dispensation, blev det efter råd fra Kommissionen besluttet at ansøge om en oprindelsesbetegnelse«.

»Sektoren er på det seneste blevet bedre organiseret med oprettelsen af »Asociación de Fabricantes de Queso de la Región de Murcia« (Aquemur) (sammenslutningen af osteproducenter i Murcia-regionen), som består af otte osterier, der producerer ca. 25 000 liter gedemælk om dagen, og som ikke blot arbejder for at bevare regionens ostes særlige kendetegn og forhindre, at mælken sendes ud til andre uvedkommende virksomheder, men også for at forbedre kvaliteten af og prisen for denne mælk og de med mælken producerede oste.«

Nedenstående oplysninger, som ikke underbygger produktionens tilknytning til det omgivende miljø, er bl.a. udgået af afsnit b) om det naturlige miljø:

»Det område, mælken fra den murcianske ged produceres i, og osten herfra fremstilles i, er karakteriseret ved stor topografisk og landskabsmæssig variation« osv.

»Relieffet er komplekst, domineret af de høje Béticas-bjerge mod nordøst. Fra et geologisk synspunkt« osv.

»Området, der blev brugt til afgrøder i 1996« osv.

Bemærkningen om, at denne gederace kun malkes en gang om dagen, udgår af afsnit c) om betingelserne for avl og fodring i den oprindelige varespecifikation. Nogle reproduktionsrelaterede aspekter, som er irrelevante for dette afsnit, f.eks. »genetiske fremskridt, handyrets effekt« osv. udgår også af afsnittet.

Specifikke bestemmelser om skiveskåret, revet og emballeret ost osv.

For at tilgodese de nye markedstendenser kan osten sælges i portioner, skiveskåret eller revet, under forudsætning af at den emballeres, og at dens oprindelse kan identificeres.

Ost i portioner samt skiveskåret og revet ost kan, på samme måde som de hele oste, produceres og efterfølgende emballeres af virksomheder uden for produktionsområdet, der har accepteret og opfylder den opstillede handlingsprotokol for at sikre slutproduktets sporbarhed og oprindelse. Denne ændring foretages med henblik på at efterkomme betragtning 8 i forordning (EF) nr. 1898/2006.

Mærkning

Varespecifikationen omfatter logoet for den beskyttede oprindelsesbetegnelse »Queso de Murcia al vino« for korrekt identifikation af produktet.

Lovgivning

National og regional lovgivning er blevet ajourført.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»QUESO DE MURCIA AL VINO«

EF-Nr.: ES-PDO-0105-01061-12.11.2012

BGB ( ) BOB ( X )

1. Betegnelse

»Queso de Murcia al Vino«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3. Ost

3.2. Beskrivelse af produktet med betegnelsen i punkt 1

Dette er en fed ost af vasket, ukogt, presset masse.

Efter modning har osten følgende karakteristika:

— Fysiske: — Form: cylinderformet med regelmæssige, glatte kanter og let buede sider. — Vægt: fra 300 g til 2,6 kg. — Største diameter: 190 mm. — Største højde: 100 mm. — Forhold diameter/højde: mindst 1,5-højst 2,2.

— Kemiske: — Fedtindhold: mindst 45 % af tørstofindholdet. — Proteinindhold: mindst 32 % af tørstofindholdet. — Tørstofindhold: mindst 55 %. — pH-værdi: mindst 5, når osten tages ud af saltopløsningen.

— Organoleptiske: — SKORPE: — Konsistens: fast. — Farve: rødbrun-violet. — Udseende: glat skorpe (uden aftryk), fin og uden revner, lige eller let buede sider. — MASSE: — Konsistens: fast og elastisk. — Tekstur: ensartet, cremet, blød og uden korn. — Udseende/struktur: massen kan være uden huller eller med huller af mekanisk oprindelse. — Farve: mat hvid med nuancer fra elfenbensfarvet til gulbrun i de mest modnede stykker. — Aroma: gennemsnitlig til lav intensitet. Mælke- og dyreagtige (ged) noter. Duften af rødvin eller vinkælder kan spores i skorpens yderste lag. — Smag: lav til middel intensitet, men vedvarende. Gennemsnitlig syrlighed og salte basisnoter. Kan have noter af friske mælkeagtige aromaer (gedemælk, fløde/smør). Syrligheden mindskes med alderen, mens saltheden og aromaen bliver stærkere.

3.3. Råvarer (kun for forarbejdede produkter)

Den mælk, som de oste, der er omfattet af den beskyttede betegnelse, laves af, skal være det fulde naturlige produkt, som kommer fra murcianske geder fra husdyrbrug, der ligger i det geografiske område, og den skal have følgende karakteristika:

— Kimtallet skal være ≤ 1 500 000 pr. ml.

— Ingen farmakologisk aktive stoffer.

— Mælken skal have følgende analytiske egenskaber: — Proteinindhold: mindst 3,4 % — Fedtindhold: mindst 4,7 % — Totalt tørstofindhold: mindst 13,4 % — pH-værdi: mindst 6,5.

3.4. Foder (kun for produkter af animalsk oprindelse)

Gedernes foder er i overensstemmelse med de traditionelle fremgangsmåder og kommer direkte fra græsningsarealerne og/eller underprodukter fra produktionsområdet.

De murcianske geders foder kommer fra:

— Årstidsbestemt græsning på naturlig vegetation, primært kratbevoksninger med ringe ernæringsmæssig værdi, men hvis særlige kendetegn påvirker ostens organoleptiske egenskaber.

— Vedvarende anvendelse af underprodukter, navnlig kornhalm, grene af vinstokke, grene af oliventræer, mandelskaller, citruskvas, rødbedekvas og affald fra konservesindustrien, som er særdeles fremherskende i Murcia-regionen.

— Tilskud af høj ernæringsmæssig værdi, baseret på frø og lucernehø.

3.5. Specifikke etaper af produktionen, som skal finde sted i det afgrænsede geografiske område

De forskellige etaper af mælkeproduktionen og fremstillingen og modningen af den murcianske vinost skal finde sted i det afgrænsede geografiske område.

3.6. Særlige regler vedrørende udskæring, rivning eller emballering osv.

»Queso de Murcia al vino« kan sælges i portioner, skiveskåret eller revet, under forudsætning af at den emballeres, og at dens oprindelse kan identificeres.

Ost i portioner samt skiveskåret og revet ost kan, på samme måde som de hele oste, produceres og efterfølgende emballeres af virksomheder uden for produktionsområdet, der har accepteret og opfylder den opstillede handlingsprotokol for at sikre slutproduktets sporbarhed og oprindelse.

3.7. Specifikke mærkningsregler

Obligatorisk angivelse på etiketter og kontroletiketter: Beskyttet oprindelsesbetegnelse »Queso de Murcia al vino« eller BOB »Queso de Murcia al vino«.

Derudover skal alle oste være forsynet med en kontroletiket udstedt af reguleringsorganets kontrolinstans med BOB-logoet. Etiketten skal være fastgjort således, at den ikke kan genbruges.

4. Præcis afgrænsning af det geografiske område

Det geografiske område omfatter alle kommuner i Murcia-provinsen i det sydøstlige Spanien.

5. Tilknytning til det geografiske område

5.1. Det geografiske områdes egenart

a) Historie

Med hensyn til omdannelsen af de murcianske geders mælk til ost skrev A. Panés i bogen »La Cabra Murciana: su explotación, cuidados y mejora«, udgivet i 1922, at osten blev produceret i Jumilla og Yecla og spist i de samme byer og endda eksporteret til Alicante. Osten blev modnet ved en proces, hvor mælken blev koaguleret med løbe fra gedekid macereret i vin, og når ostemassen var blevet dannet, blev osten anbragt i små forme og til slut saltet og fugtet med vin gentagne gange. Dette gav osten en fremragende smag, som var yderst værdsat på markedet.

I håndbogen om oste, osteproducenter og osteelskere »Manual de Quesos, Queseros y Quesómanos« (Canut, 1988) beskrives traditionen med at fremstille gedeost i alle hjem med gedehold i Murcia-regionen, som ikke blot var til eget forbrug, men også blev solgt i lokalområdet.

b) Natur

Murcia-regionen ligger i den tørreste del af Europa, der har sine helt egne, meget anderledes klimaforhold på grund af den ringe nedbørsmængde og de høje temperaturer, som betyder, at vandressourcerne er særdeles knappe, og en middelhavstypisk vegetation, som består mest af krat og ikke er særligt rig på græs.

Ud fra husdyravlerens synsvinkel er der masser af græsmarker rige på esparto og planter af læbeblomst- og soløjefamilien, som typisk anvendes i forbindelse med ekstensiv husdyravl.

c) Betingelser for avl og fodring

De murcianske geder er seksuelt aktive hele året, hvilket gør mælkeproduktionen mindre årstidsbetinget.

De traditionelle fremgangsmåder til fodring af geder — med de direkte forsyninger fra den årstidsbestemte græsning, underprodukter og enkelte traditionelle tilskud fra produktionsområdet med høj ernæringsmæssig værdi — giver særlige kendetegn, der påvirker flere af ostens organoleptiske aspekter.

5.2. Produktets egenart

Det første, der giver de murcianske oste deres egenart, er de murcianske geders mælk, som er internationalt anerkendt for det særdeles høje fedt- og proteinindhold, der sammen med produktionsmetoderne gør ostene yderst karakteristiske med hensyn til deres organoleptiske egenskaber, som adskiller dem fra andre oste med tilsvarende udseende.

En anden og ikke mindre væsentlig faktor, som gør disse oste så specielle, er skorpens farve og aroma, der skyldes nedsænkningen i rødvinsbade. Denne urgamle fremgangsmåde, som er blevet dokumenteret her i regionen, gør produktet særdeles karakteristisk med hensyn til skorpens naturlige violette farve og betyder, at osten skiller sig helt ud fra de øvrige ostetyper, der produceres i Spanien.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Murcia-regionen har op gennem tiderne altid været et geografisk område kendetegnet ved et halvtørt klima, der er velegnet til opdræt af en rustik og produktiv gederace som Murciano-Granadina. De knappe foderressourcer har været favorable for udviklingen af en hel lokal kultur med husdyravl og ostefremstilling, hvor det menneskelige element har spillet en afgørende rolle med hensyn til udviklingen af strategier for udnyttelse af ressourcerne (især de fattige græsmarker og underprodukter fra landbruget) og omdannelse af et letfordærveligt produkt som mælk til et forarbejdet produkt som denne ost. Den traditionelle osteproduktion har fundet sted i regionen i århundreder, hvor der er blevet anvendt processer og teknikker, som klart kendetegner den murcianske vinost, herunder vask af ostemassen og modning i rødvinsbade. Denne aktivitet, som er blevet dokumenteret, sikrede udviklingen og bevaringen af en række menneskelige faktorer, der er knyttet til de tidligere hyrder og osteproducenter, herunder en viden om de lokale produktionssystemer og systemer til forarbejdning af gedemælk, som har gjort det muligt at bevare denne aktivitet og dette produkt frem til i dag.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (4))

http://www.carm.es/web/pagina?IDCONTENIDO=895&IDTIPO=11&RASTRO=c214$m1185,34701

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Erstattet af forordning (EU) nr. 1151/2012.

(4) Se fodnote 3.